Το μεγαλύτερο σε μήκος πλοίο που έχει διέλθει ποτέ από τη διώρυγα της Κορίνθου πραγματοποίησε την Τετάρτη τον διάπλου από το θαλάσσιο κανάλι, δίνοντας τη δυνατότητα στους επιβάτες του, αλλά και σε όλους όσοι ήταν τυχεροί και βρίσκονταν εκείνη τη στιγμή στο σημείο, να γίνουν μάρτυρες ενός εντυπωσιακού θεάματος το οποίο αρκετοί κατέγραψαν και μοιράστηκαν στο διαδίκτυο και τα social media.

Σύμφωνα με ανακοίνωση της Διώρυγας Κορίνθου, πρόκειται για το κρουαζιερόπλοιο «BRAEMAR» του στόλου της Fred. Olsen Cruises, το οποίο έχει μήκος 195,92 μ. και είναι, όπως αναφέρθηκε, το μεγαλύτερο πλοίο που έχει διέλθει το κανάλι.

Το κρουαζιερόπλοιο μεταφέρει περίπου 1.500 επιβάτες, οι οποίοι απόλαυσαν το πέρασμα της Διώρυγας, ενώ, κυριολεκτικά, μπορούσαν να δουν σε «απόσταση αναπνοής» τα βράχια.